SPRÁVA ZO ZAHRANIČNEJ PRACOVNEJ CESTY
172/2015
1.  Účastník ZPC:
Peter Beňo, Ing., Národné kontaktné body, Centrum vedecko-technických informácií Lamačská cesta 8/A, 811 04 Bratislava, Národný kontaktný bod pre právne a finančné otázky a bezpečné spoločnosti, expert pre bezpečné spoločnosti, anglický jazyk
2.  Zahraničná pracovná cesta:
Belgicko, Brusel, 12.-14.7.2015, AB Centre a EC, účasť na stretnutí programového výboru pre Bezpečné spoločnosti, rokovanie s EK k odmeňovaniu výskumných pracovníkov vo verejných organizáciách, Horizont 2020, cestovné EK, pobytové a i. CVTISR SR.
Priebeh cesty: prekročenie Slovensko- Rakúskych hraníc 12.7. o 16:10
	           prekročenie Rakúsko- Slovenských hraníc 14.7. o 22:20
3.  Rámcový program pobytu:
13.7. – účasť na zasadnutí programového výboru pre Bezpečné spoločnosti
14.4 -  rokovanie s EK k odmeňovaniu výskumných pracovníkov vo verejných organizáciách

4.  Stručný priebeh rokovaní, resp.  študijného pobytu:
13.7. Agenda a priebeh rokovania:

1. Prerokoval sa pracovný program WP 2016 – 2017 v rámci Secure societies, H 2020, v častiach: 
DRS – disaster resilience, FCT – fight against crime and terrorism, BES – border security and external sucurity, CIP – critical infrastructure protectionn a GM – general matters, s výzvami : otvorenie – deadline: marec 2016 – august 2016 a marec 2017 – august 2017 a DS – digital security s výzvami september 2015 – február 2016, december 2015 – apríl 2016, marec 2016 – august 2016 a marec 2017 – august 2017. Diskusia sa týkala aj možného posunutia deadlinu niektorých výziev na jeseň.
Program s odporúčacím komentárom budeme distribuovať po jeho zverejnení na jeseň 2015.
2. Predstavitelia bezpečnostného podnikania – priemyslu a služieb informovali programový výbor o problémoch s third party liability = zodpovednosť tretích strán v tejto oblasti. Konkrétne ide najmä o to, že poisťovacie spoločnosti nechcú poisťovať riziká vyplývajúce z terorizmu, kde škody bývajú obrovské a nedajú sa vopred ani odhadnúť. Podnikatelia majú preto zviazané ruky, čo sa prejavuje tým, že v rámci európskych tendrov ostalo nevyužitých až 500 mil. eur. Do prázdnych pozícií prenikajú čínske firmy, ktoré majú podporu svojej vlády, čím sa narušuje hospodárska súťaž.
Delegácia podnikateľov sa snažila zaangažovať programový výbor do tejto problematiky, ale vzhľadom na jej odťažitosť rekacie boli vlažné. Bolo dohodnuté, že kto by mal záujem zúčastniť sa workshopu na túto tému, oznámi to G. Willmottovi do 15. 8. 2015.
3. Opätovne sa diskutovalo o ďalšom komplikovanom nástroji PPP – Public Private Partnership, bez osobitného záveru.
4. Zverejnil sa harmonogram Security scrutiny procedúry = hodnotenia projektov roka 2015 z hľadiska eventuálneho režimu utajenia, čo býva veľmi zriedkavý krok, lebo program je otvorený a civilný. Hodnotenie prebehne od 19.10.2015 – briefing do 9. 12. 2015.
5. Z bodu rozličné stojí za zmienku SRE – Security Research Event 2016, konferencia organizovaná Holandskom v prvom polroku 2016 v rámci holandského predsedníctva EÚ. Jej zaujímavosť vzrastá tým, že SR preberá štafetu v druhom polroku 2016.
Najbližšie zasadnutia PC: 28.9. a 25.11.2015. Po novembrovom zasadnutí sa uskutoční v Antverpách demonštrácia k projektu EDEN (EK odporúča účasť delegátom a expertom PC).

14.7. Priebeh rokovania:
Prezentácia slovenského systému odmeňovania
Diskusia a odpovede na otázky zástupcov Európskej komisie
Diskusia k možnostiam variabilného odmeňovania podľa Zákonníka práce
Diskusia k možnosti zavedenia osobitnej platovej triedy do zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme
Závery a odporúčania
Dňa 14.7.2015 sa uskutočnilo bilaterálne neformálne rokovanie s Európskou komisiou za účasti audítorov, vedúceho oddelenia audítorov a vedúcej oddelenia pre vymáhanie Generálneho riaditeľstva pre výskum a inovácie Európskej komisie. Predmetom boli osobitné otázky súvisiace s odmeňovaním pedagogicko-výskumných pracovníkov a vedecko-výskumných pracovníkov v Slovenskej republike. Stretnutie bolo vyvolané podnetmi poslanými a prezentovanými na predchádzajúcich oficiálnych stretnutiach s národnými kontaktnými bodmi pre právne a finančné otázky zo všetkých členských štátov a asociovaných krajín. V novembri 2014 zverejnila Európska komisia prvé znenie usmernení pre posúdenie oprávnenosti personálnych výdavkov, ktoré neskôr spresnila zatiaľ poslednou zmenou z marca 2015. Slovenská strana žiadala Európsku komisiu o vydanie stanoviska, ktoré by potvrdilo alebo vyvrátilo oprávnenosť vyplácania osobného príplatku ako súčasti základného odmeňovania. Na stretnutí boli znovu prezentované spôsoby vyplácania osobného príplatku podľa zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a vysvetlenie nariadenia vlády, ktoré určuje maximálne odmeny podľa platových tried a platových stupňov v nadväznosti na výšku osobného príplatku konkrétneho zamestnanca. Slovenská strana vysvetlila postup pre zvýšenie a zníženie osobného príplatku s ohľadom na rozhodnutie vedúceho zamestnanca a odôvodnenia zvýšenia alebo zníženia osobného príplatku a následné rozhodnutie štatutárneho orgánu o priznaní alebo odobraní osobného príplatku. Európska komisia sa zaujímala najmä o preskúmateľnosť takéhoto rozhodnutia. Slovenská strana vysvetlila, že konkrétny zamestnanec má možnosť podať sťažnosť a následne žalobu na príslušný všeobecný súd, ktorý by posúdil dodržiavanie zásady rovnakého zaobchádzania podľa osobitného zákona č. 365/2004 o rovnakom zaobchádzaní v niektorých oblastiach a o ochrane pre diskrimináciou v znení neskorších predpisov ako aj možnosti finančných orgánov horizontálne kontrolovať nezrovnalosti podľa všeobecných predpisov o rozpočtovaní orgánov verejnej správy. Následne sa diskusia zaoberala osobným platom podľa § 7a zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme. Slovenská strana vysvetlila, že takéto odmeňovanie prichádza do úvahy vo výnimočnom prípade a neodporúča používať osobný plat pre odmeňovannie zamestnancov v Horizonte 2020, kvôli tomu, že odôvodnenie priznania výšky osobného platu nemôže byť preskúmateľné a nie je založené (podľa tvrdení výskumných organizácií) na objektívnych kritériách. Európska komisia tiež vyjadrila pochybnosti najmä z toho dôvodu, že pri osobnom plate neexistuje zákonná maximálna výška platu ako pri tarifnom plate a osobnom príplatku. Následne bol prezentovaný model tzv. variabilného odmeňovania, ktoré uplatňujú niektoré príspevkové organizácie pri podnikateľskej činnosti. Európska komisia takéto odmeňovanie nepovažuje za vhodné pri udeľovaní osobného príplatku, kvôli tomu, že pri odmeňovaní založenom na konkrétnom mesačnom pracovnom výkone zamestnanca ide o netransparentné a neporovnateľné odmeňovanie (nie je možné uplatniť pravidlo preskúmateľnosti podľa predchádzajúcej účtovnej praxe zamestnávateľa). Slovenská strana na stretnutí zároveň uviedla možnú legislatívnu iniciatívu, ktorá by do zákona č. 553/2003 Z.z. o odmeňovaní niektorých zamestnancov pri výkone práce vo verejenom záujme navrhla osobitnú platovú triedu pre odmeňovanie výskumníkov, ktorí pracujú v medzinárodných činnostiach. Európska komisia by nemala voči legislatívnej zmene žiadne námietky z toho dôvodu, že by išlo o nárok zamestnanca stanovený priamo zákonom a súčasťou základného odmeňovania, ktoré je vo výlučnej pôsobnosti členského štátu. Na záver Euróspka komisia zdôraznila, že ide o neformálne rokovanie a žiadne stanovisko Európskej komisie prezentované len v ústnej forme nemôže byť považované za úradné stanovisko Európskej komisie. Slovenská strana bude informovaná písomne listom zatiaľ neurčenej lehote.

5.  Odporúčané závery:
Priebežne informovať žiadateľov o zmenách a doplneniach v oblasti právnych a finančných otázok.
6.   Prehľad prinesenej dokumentácie a miesto jej uloženia
Všetky prezentácie budú dostupné na požiadanie u účastníka PC.
7.   Osobitne vyhodnotený očakávaný prínos ZPC
Podieľanie sa na príprave WP pre H2020 Secure Societies a zabezpečenie úspešnej implementácie projektov H2020 v oblasti oprávnenosti nákladov.
Získané informácie budú použité pri konzultáciách s účastníkmi H2020 a zabezpečia úspešnú implementáciu projektov. 
8.    Spôsob zverejnenia výsledkov ZPC, prenos získaných informácií
Súhlasím zo zverejnením správy zo ZPC na webovej stránke.
Súhlasím so zverejnením správy na internete

Správu vypracoval: Ing. Peter Beňo		                  ......................................
Dátum: 28.7.2015
								
Správu schválil:  prof. RNDr. Ján TURŇA, CSc., generálny riaditeľ  ......................................